เอฟดับบลิวดีหันรุกรากหญ้า
เอฟดับบลิวดีจับมือเซเว่นอีเลฟเว่น ขยับเล่นตลาดรากหญ้า หวังปีนี้โต 26% ด้านอลิอันซ์ขอขึ้นท็อป 3 ในปี 2560
25 มี.ค. 2558

เอฟดับบลิวดีจับมือเซเว่นอีเลฟเว่น ขยับเล่นตลาดรากหญ้า หวังปีนี้โต 26% ด้านอลิอันซ์ขอขึ้นท็อป 3 ในปี 2560
นายไมค์ แพล็กซ์ตัน ประธานเจ้าหน้าที่บริหาร บริษัท เอฟดับบลิวดี ประกันชีวิต เปิดเผยว่า ในเดือน พ.ค.นี้ บริษัทจะเปิดตัวแบบประกันอุบัติเหตุส่วนบุคคล(พีเอ) ราคาประหยัด หรือไมโครอินชัวรันส์ ที่ขายผ่านช่องทางใหม่ในร้านเซเว่นอีเลฟเว่น ด้วยราคาเบี้ยไม่ถึง 1,000 บาท/ปี โดยมีเงื่อนไขไม่ยุ่งยากและให้ความคุ้มครองหมด ยกเว้นเพียงเหตุที่เกิดจากการทะเลาะวิวาทหรือเมาสุราเท่านั้น เพื่อเพิ่มทางเลือกและอำนวยความสะดวกให้ประชาชนหาซื้อประกันง่ายขึ้น ที่สำคัญยังเป็นการสร้างแบรนด์เอฟดับบลิวดีให้เป็นที่รู้จักมากขึ้น
“ในปีนี้เราจะเพิ่มยอดขายจากช่องทางตัวแทนและช่องทางอื่นๆ ให้มากขึ้น ซึ่งนอกจากร้านเซเว่น อีเลฟเว่นแล้ว ในเดือน เม.ย.นี้ เราก็จะเริ่มขายผ่านทางห้างบิ๊กซีอีกช่องทางหนึ่ง และกำลังศึกษาถึงตัวสินค้าใหม่ที่จะขายผ่านช่องทางออนไลน์อีกด้วย นอกเหนือจากช่องทางหลักอย่างแบงก์แอสชัวรันส์” นายไมค์ กล่าว
นายไมค์ กล่าวอีกว่า ในปีนี้บริษัทตั้งเป้าทำเบี้ยรับรวมให้เติบโตอย่างน้อยสองเท่าหรือ 26% เมื่อเทียบกับอุตสาหกรรมประกันชีวิตปีนี้ที่ตั้งเป้าเติบโตไว้ที่ 13% โดยยังยึดเป้าหมายเดิมที่ต้องติด 1 ใน 5 ของอุตสาหกรรมประกันชีวิตให้ได้ภายใน 5 ปี จากปัจจุบันอยู่อันดับที่ 8 ของอุตสาหกรรม 
สำหรับผลการดำเนินงานในปีที่ผ่านมา บริษัทมีเบี้ยรับรวม 14,115 ล้านบาท เติบโต 9% และมีกำไรเพิ่มขึ้น 61% จากปีก่อน ส่วนเบี้ยรับปีแรกทำได้ 3,309 ล้านบาท เพิ่มขึ้น 28% สูงกว่าอัตราเติบโตโดยรวมของตลาดที่ 15% โดยหลักมาจากการขายผ่านช่องทางแบงก์แอสชัวรันส์ของธนาคารทหารไทย 80% ตามด้วยช่องทางตัวแทน 16% และช่องทางขายแบบทางเลือกอื่น 4% ขณะที่อัตราส่วนการดำเนินงานกองทุนตามระดับความเสี่ยง (RBC) ยังแข็งแกร่งที่ 322% มีสินทรัพย์เพื่อการลงทุนเพิ่มขึ้น 31% เป็น 5.89 หมื่นล้านบาท
ด้าน นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต กล่าวว่า บริษัทตั้งเป้าขึ้นเป็นบริษัทประกันชีวิตชั้นนำติดท็อป 3 ของธุรกิจประกันชีวิตไทย ภายในปี 2560 โดยปีนี้เน้นนำเสนอนวัตกรรมต่อเนื่องจากปี 2557 ซึ่งบริษัททำเบี้ยรับปีแรกได้ 5,300ล้านบาท เติบโต 2.3% และมีเบี้ยรับรวมอยู่ที่ 2.7 หมื่นล้านบาท เติบโต 7.2% เมื่อเทียบกับช่วงเดียวกันของปี 2556 
ทั้งนี้ ในปี 2557 บริษัทมีมูลค่าสินทรัพย์รวมเพิ่มขึ้นอย่างต่อเนื่องและสูงถึง 1.28 แสนล้านบาทมีศูนย์ให้บริการหรือเซอร์วิสเซ็นเตอร์ 10 แห่ง และสำนักงานตัวแทน 261 แห่งทั่วประเทศ ที่พร้อมให้บริการลูกค้าที่ถือกรมธรรม์กว่าล้านราย